**הטבח באקיהברה** (ביפנית: **秋葉原通り魔事件**; בהפבורן (אנ'): **Akihabara Tōrima Jiken**; באנגלית: **The Akihabara Massacre**) היה אירוע רצח המוני שהתרחש ב-8 ביוני 2008, באקיהברה, אזור צרכנות בצ'יודה, טוקיו, יפן, בו נרצחו שבעה אנשים ונפצעו עשרה נוספים. המפגע, טומוהירו קאטו בן העשרים וחמש, האיץ את משאיתו לתוך מעבר חצייה הומה-אדם והתנגש במספר אנשים. לאחר מכן יצא החוצה ודקר לפחות שנים עשר עוברי אורח עם סכינו, בטרם נעצר בידי כוחות המשטרה. הוא נידון למוות ב-2011 והוצא להורג בתלייה ב-26 ביולי 2022.

רקע
---

טומוהירו קאטו בן העשרים וחמש, פועל במפעל לחלקי רכב במחוז שיזואוקה אשר סבל מבעיות נפשיות וקשיים רגשיים, פרסם מספר הודעות מדאיגות באמצעות הטלפון הנייד שלו באתר אינטרנט בשם "שינוי קיצוני ומתוקן" קודם לטבח.

בהודעתו האחרונה, אותה שלח כעשרים דקות לפני האירוע, תיאר את כוונותיו העתידיות, וכתב "אני הולך להרוג אנשים באקיהברה". בהודעות נוספות כתב כי "אם רק הייתה לי חברה, לא הייתי מתפטר מהעבודה" או "לעולם לא הייתי מתמכר לטלפון הנייד שלי. כל אחד שעדיין מחזיק בתקווה לא יכול להבין איך אני מרגיש". כמו כן כתב "אין לי אפילו חבר אחד, וגם אף פעם לא יהיה לי. כולם יתעלמו ממני כי אני מכוער. אני יותר גרוע מזבל, כי זבל לפחות אפשר למחזר".

לאחר הטבח גילו החוקרים כי קארו התייחס בחלק מהודעותיו לרוצח ההמונים היפני מסאהירו קאנאגאווה (אנ'), ואף תיאר את תוכניותיו להשתמש בכלי רכב על מנת לדרוס כמה שיותר אנשים, בטרם ימשיך במתקפה במתכונת רגלית תוך שימוש בסכין.

הטבח
----

קאטו השכיר משאית במשקל חמש טון מסוג איסוזו אלף (אנ') ב-8 ביוני 2008, ונסע איתה לאזור הצרכנות והקניות אקיהברה, שם התנגש בשעה 12:33 בצהריים בגודש עוברי אורח אשר חצו מעבר חצייה, בצומת הרחובות קנדה מיוג'ין דורי וצ'יאו דורי. אף על פי שרחוב צ'יאו דורי היה סגור באותה העת לתנועת כלי רכב לצורך נוחיותם של הצרכנים, כנהוג בימי ראשון ובימי חג, רחוב קנדה מיוג'ין דורי נותר פתוח.

בעת ההתנגשות פגע קאטו בחמישה אנשים, תוך כדי שחצה את הצומת ברמזור אדום. בזמן שמספר עוברי אורח התאספו סביב הקורבנות בניסיון להעניק להם עזרה ראשונה, יצא קאטו מתוך קבינת המשאית והחל לדקור את העוברים ושבים בעודו צורח.

עם הגעת כוחות המשטרה נמלט קאטו מהמקום, ובתום מרדף קצר הצליחו השוטרים ללכדו בסמטה צרה. הוא נכנע לאחר שאחד מהם כיוון את נשקו לעברו, והשליך את סכינו ארצה. הטבח לא נמשך יותר מכמה דקות, וקאטו נעצר במרחק של כמאה ושבעים מטרים מזירת הפשע ההתחלתית.

לפחות שבעה עשר אמבולנסים הגיעו למקום במהרה, והפרמדיקים המשיכו בעבודתם של עוברי האורח, אשר סייעו לפצועים תוך מתן עזרה ראשונה. חמישה קורבנות מתו בזירה, ושניים נוספים בבית החולים, כך שבסך הכל גבה הטבח את חייהם של שבעה אנשים. הנתיחות שלאחר המוות קבעו כי שלושה מהם מתו כתוצאה מפגיעת המשאית, וארבעת הנותרים נדקרו למוות.

המפגע
-----

 ערכים מורחבים – **טומוהירו קאטו**  

**טומוהירו קאטו** (ביפנית: **加藤 智大**; בהפבורן (אנ'): **Tomohiro Katō**; באנגלית: **Tomohiro Kato**;‏ 28 בספטמבר 1982 – 26 ביולי 2022) נולד וגדל בגושוגאווארה (אנ'), אאומורי. אביו היה מנהל בכיר במוסד כלכלי. בתור ילד צעיר, נחשבו ציוניו בבית הספר היסודי ליוצאי דופן, והוא בלט בתור אתלט מוצלח. לאחר שנותיו המוקדמות ועם תחילת לימודיו בבית הספר התיכוני צוקודה, מונה לנשיא מועדון הטניס.

זירת הפשע באקיהברה.
סימני האלימות הראשונים שהפגין הופיעו מיד לאחר מעברו לבית הספר התיכוני אאומורי (אנ'). ציוניו צנחו למקום ה-300, מתוך 360 התלמידים שלמדו עמו, והוא נכשל בבחינות הקבלה לאוניברסיטה היוקרתית הוקאידו (אנ'), עד שלבסוף רכש השכלה מקצועית בתור מכונאי במכללת הרכב נקניהון (אנ'), והחל לעבוד במפעל לייצור חלקי רכב בשיזואוקה.

עדויות שונות דיווחו על כך שקאטו לא הסתדר עם הוריו, וחזר לביתם רק לעיתים רחוקות. בראיון עם אחיו סיפרו הלה כי הוריהם נהגו להפעיל עליהם לחץ אדיר על מנת שיצליחו בלימודיהם, ודחקו בהם להגיע למצוינות. מפעם לפעם ציוו עליהם להכין את שיעורי הבית שלהם שוב ושוב, בניסיון לשפר אותם ולהרשים את מורי בית הספר.

במקרה אחד הכריחו הוריהם את קאטו לאכול שאריות מזון מהרצפה, ובמקרה אחר כפו עליו לעמוד מחוץ לבית במשך שעות, במזג אוויר מושלג וקפוא. ב-2006, לאחר ששקע בחובות עמוקים, החל קאטו לחשוב כי בני משפחתו ויתרו עליו, וניסה להתאבד באמצעות התנגשות בקיר עם רכבו.

שלושה ימים לפני הטבח, ב-5 ביוני, האשים קאטו את עמיתיו לעבודה במפעל כי גנבו את בגדיו והחביאו אותם. הוא עזב את המקום מיד לאחר מכן, ככל הנראה מתוך אמונה שעמד לאבד את משרתו, מחשבה שאולי עוררה את ההחלטה לביצוע הטבח.

פרחים שהובאו לזירת הפשע, לזכרם של הנרצחים.
### הוצאה להורג

קאטו נידון למוות ב-24 במרץ 2011 בידי בית המשפט המחוזי של טוקיו (אנ'), אשר מצא אותו אשם בביצוע הטבח באופן מלא. בית המשפט העליון של טוקיו (אנ') דחה את ערעורו בספטמבר 2012, אף על פי שהודה באשמה והביע חרטה על מעשיו, באומרו כי יבקש "להתנצל בפני כל הנפטרים, הפצועים, ומשפחותיהם". עם שינוי עמדתו, אמר קאטו כי "ידע שהיה המפגע, אף על פי שלא זכר שום דבר מחלקים מסוימים בטבח".

בית המשפט העליון של יפן אישר את גזר הדין ב-2 בפברואר 2015, ולאורך השנים הבאות הוחזק קאטו באגף המוצאים להורג. הוא הוצא להורג בתלייה בבית המעצר של טוקיו (אנ') בבוקר ה-26 ביולי 2022.

חקירה
-----

קאטו נעצר מיד לאחר הטבח בחשד לניסיון רצח ונלקח לתחנת המשטרה במנסייבאשי (אנ'). הוא הובא בפני משרד התובע המחוזי של טוקיו ב-10 ביוני, וכעבור עשרה ימים נעצר בשנית, באשמת הרצח של שבעת הקורבנות. אף על פי שמשרד התובע היה משוכנע ביכולתו להוכיח את כשירותו לעמוד למשפט, דרשו אנשיו כי קאטו יעבור אבחנה פסיכיאטרית, עתירה שאושרה בידי בית המשפט המחוזי של טוקיו.
קודם לטבח מחק קאטו את כל אנשי הקשר מהטלפון הנייד שלו, וכאשר נשאל על כך אמר כי לא רצה שרשויות הביטחון יציקו להם. מאוחר יותר אמר כי פרסם את כל ההודעות האינטרנטיות בתקווה שגורמי החוק יראו אותן ויעצרו אותו בזמן.

כלי נשק שהביא עמו קאטו לטבח נרכשו יומיים לפני כן, בחנות אספקה צבאית בפוקואי, בשעה 12:40 בצהריים. הוא שהה במקום כעשרים דקות, ורכש אלה וכפפות. בסרטי מצלמות האבטחה של החנות נראה קאטו מדגים תנועות דקירה. הוא הגיע לאקיהברה יום אחד לפני הטבח, ומכר את מחשבו האישי וכמה תוכנות על מנת לגייס כסף עבור שכירת המשאית.

הסמטה בה קאטו נעצר מיד לאחר הטבח.

מורשת
-----

הטבח עורר תהודה בינלאומית ויצר הלם רב ביפן, לאחר שערער את הביטחון הציבורי באמונה כי החברה היפנית הייתה מקום נטול פשע ואלימות. הממשלה היפנית הודיעה כי תסקור חוקים חדשים הנוגעים להפצתם ומכירתם של סכינים, והוועדה לבטיחות הציבורית של טוקיו מסרה כי תעצור את מנהגה ארוך השנים של סגירת רחוב צ'יאו דורי בפני תנועת כלי רכב בימי ראשון ובימי חג, לפחות עד לסיום בחינתם של אמצעי בטיחות חדשים. הנוהג חזר לפעול כסדרו רק ב-2011.

תשעה ימים בדיוק לאחר המקרה, ב-17 ביוני 2008, הרוצח הסדרתי היפני צוטומו מיאזאקי הוצא להורג בתלייה. העיתוי המשונה עורר ביקורת מצד מספר גורמים אשר הציעו כי הדבר נעשה בתגובה ישירה לטבח.

בימים הבאים פורסמו הודעות רבות בבלוגים יפנים, לאחר שנודע כי שני משתמשי פלטפורמת יוסטרים (אנ') צילמו את הטרגדיה והעלו אותה לאינטרנט בשידור חי, פרסום אשר זכה לקהל צופים של בין אלף לשלושת אלפים אנשים.

התקשורת היפנית התייחסה אל האירוע בתור מגפה של "קיררו", דהיינו מעשי זעם בלתי נשלטים המבוצעים בידי הנוער המנוכר של טוקיו. גורמים אחרים תייגו את הטבח כתוצאה של תרבות האוטאקו ו"השלכותיה השליליות והאנטיסוציאליות", דעה אשר עלתה קודם לכן במקרים של הרוצחים היפנים צוטומו מיאזאקי וקאורו קובאיאשי (אנ'). כמו כן תואר הטבח כמקרה טיפוסי נוסף של היקיקומורי, אשר הפך בחלוף הזמן לקיצוני ואלים.

שלט ביפנית בו נכתב כי המשטרה מחפשת אחר עדים שנכחו בטבח.
חברת קונאמי ביטלה שלושה אירועי השקה של משחקה החדש, מטאל גיר סוליד 4: אקדחי הפטריוטים (אנ'), אשר היו אמורים להתקיים בטוקיו, מתוך דאגה ל"בטיחות המשתתפים". כמו כן, חלק חדש בסדרת הטלוויזיה סופר סנטאי, אנג'ן סנטאי גו-אונגר (אנ'), אשר הציג תוכן שהכיל סכינים כחלק מנשקיהם הסטנדרטים של גיבוריו בשם "סוויטץ' פנשייקן סכיני טילים"; שמם של הסכינים שונה לאחר המתקפה בידי חברת בנדאי (אנ'), האחראית על ייצור הצעצועים הנראים בסדרה, וחברת טואי (אנ'), המפיקה הראשית של הסדרה, אשר החליטו להחליף אותו ל"סוויטץ' פנשייקן בוסטרי טילים", מתוך כבוד לנפגעי הטבח, בטרם תכננו את הסכינים מחדש בתור חרבות.

הוריו של קאטו מסרו התנצלות פומבית בפני קורבנות הטבח אשר שודרה בטלוויזיה. לאחר התקרית התפטר אביו מעבודתו ועבר לחיות חיי בדידות באאומורי, ואמו אושפזה בבית חולים פסיכיאטרי. אחיו התאבד באפריל 2014, לאחר שאמר כי אינו מסוגל להמשיך לחיות עם הצלקות והבושה שנגרמו לו כתוצאה מהטבח.

מסע הקטל של קאטו התרחש כשבע שנים לאחר הטבח בבית הספר אוסאקה (אנ'), בו נרצחו שמונה תלמידים בידי מאמורו טקומה (אנ'). כמו כן, טבח דקירות נוסף כבר אירע באותה שנה מידיו של רוצח ההמונים מסאהירו קאנאגאווה (אנ'), אף על פי שבסדר גודל קטן יותר. ראש ממשלת יפן יאסואו פוקודה, ביקר בזירת הפשע כשבוע לאחר הטבח והתפלל עבור הקורבנות, ואמר כי הוא "מודאג מכך שמקרים דומים מתרחשים ביפן לפחות עשר פעמים בכל שנה". סוכנות המשטרה הלאומית היפנית ציינה כי לפחות שישים ושבעה מקרים דומים התרחשו ביפן בין השנים 1998–2007, אף על פי שהטבח באקיהברה תואר בתור "הגרוע ביותר מסוגו" מאז מלחמת העולם השנייה, "במובנים של מספר המתים".

מספר ימים לאחר הטבח עצרה המשטרה כמה אנשים אשר הצהירו על כוונותיהם לבצע מתקפות דומות ברחבי יפן. ב-22 ביוני נפצעו שלוש נשים בידי מפגעת בתחנת הרכבת אוסאקה (אנ'), אישה בת שלושים ושמונה אשר הודתה כי תקפה שתיים מהקורבנות באמצעות סכין גילוח. אדם נוסף נעצר לאחר שפרסם הודעה אינטרנטית בה איים לצאת לטבח דקירות דומה ב-15 ביוני, באתר הנופש טוקיו דיסני. בסך הכל נעצרו בין שמונה לעשרים ושלושה אנשים, וחמישה נוספים הוזהרו בנוגע לאיומים השונים שפרסמו. טווח גילאי העצורים נע בין שלוש עשרה לשלושים שנים.

לקריאה נוספת
------------

| עברית | 日本語 |
| --- | --- |
| נאקאג'ימה, טקשי; **התקרית באקיהברה: דרכו של טומוהירו קאטו**; הוצאת אסאהי שינבון, 2011 (מסת"ב: 978-4-02-330922-7) | 中島岳志; **秋葉原事件―加藤智大の軌跡』**; 朝日新聞出版, 2011 (מסת"ב 978-4-02-330922-7) |

קישורים חיצוניים
----------------

ויקישיתוף מדיה וקבצים בנושא **הטבח באקיהברה** בוויקישיתוף

הערות שוליים
------------

1. ↑  "אדם דקר צרכנים ברחוב בטוקיו והרג שבעה", רויטרס, דייוויד דולאן, 8 ביוני 2008; אורכב מהמקור ב-2 בספטמבר 2022.
2. 1 2  "יפן נעה באי שקט בשל מסע הדקירות", טיים, קוקו מאסטרס, 9 ביוני 2008; אורכב מהמקור ב-10 ביוני 2008.
3. 1 2  "ארבעה מתים כתוצאה מאובדן דם ממכה אחת, כוונת רצח מוצקה עבור החשוד ברציחות באקיהברה", אסאהי שינבון, 10 ביוני 2008; אורכב מהמקור ב-13 ביוני 2008.
4. 1 2  "שד הרחוב באקיהברה: החשוד קאטו הועבר לידי התובעים בחשד לרצח", מייניצ'י שינבון, 10 ביוני 2008; אורכב מהמקור ב-6 באוקטובר 2008.
5. ↑  "יפן מוציאה להורג את המפגע של טבח אקיהברה לאחר ארבע עשרה שנים", ג'פן טיימס, 26 ביולי 2022; אורכב מהמקור ב-2 בספטמבר 2022.
6. ↑  "המשטרה יפן בודקת האם החשוד הודיע מראש על כוונותיו", תאגיד השידור הבריטי, 9 ביוני 2008; אורכב מהמקור ב-3 בספטמבר 2022.
7. 1 2 3  "חשוד הטבח ביפן אמר כי הוא מכוער ובודד", סטרייטס טיימס, 10 ביוני 2008; אורכב מהמקור ב-13 ביוני 2008.
8. ↑  "קאטו, שידור חי עד הרגע האחרון", ניקאן ספורטס, 10 ביוני 2008; אורכב מהמקור ב-13 ביוני 2008.
9. ↑  "חשוד מתקפת הדקירות הזהיר: הגיע הזמן", רשת חדשות בכבלים, 9 ביוני 2008; אורכב מהמקור ב-10 ביוני 2008.
10. ↑  "אזהרות פורסמו בבלוג קודם למתקפת הדקירות", הכוכב, איזבל ריינולדס, 9 ביוני 2008; אורכב מהמקור ב-11 ביוני 2008.
11. ↑  "קאטו חיכה להצטברות הקהל, החשוד במתקפת הדקירות באקיהברה אמר כי ידע שהייתה זו השעה העמוסה ביותר באותו אזור", היומיורי היומי אוננליין, 13 ביוני 2008; אורכב מהמקור ב-24 בפברואר 2013.
12. ↑  "שבעה הרוגים במתקפת דקירות בטוקיו", תאגיד השידור הבריטי, 8 ביוני 2008; אורכב מהמקור ב-2 בספטמבר 2022.
13. ↑  "מתקפת דקירות, מעצר לאחר שתי דקות", היומיורי היומי אונליין, 17 ביוני 2008; אורכב מהמקור ב-25 בפברואר 2013.
14. ↑  "הוא צרח תוך כדי שדקר אנשים: שבעה נרצחו במתקפת דקירות פרועה בטוקיו", הגרדיאן, ג'סטין מקארי, 9 ביוני 2008; אורכב מהמקור ב-9 ביוני 2008.
15. ↑  "שבעה הרוגים במתקפת דקירות בטוקיו", ארצות הברית היום, אסושייטד פרס, 8 ביוני 2008; אורכב מהמקור ב-5 בפברואר 2013.
16. ↑  "הדקירות בטוקיו: חמישה נהרגו כתוצאה ממתקפת דקירות של מפגע יחיד באקיהברה", הטלגרף, סובהג'יט בנרג'י, 8 ביוני 2008; אורכב מהמקור ב-11 ביוני 2008.
17. ↑  "שבעה הרוגים במתקפת דקירות פרועה בטוקיו, החשוד פרסם מספר הודעות באינטרנט בהן הזהיר על המתקפה באקיהברה", היומיורי היומי אונליין, 11 ביוני 2008; אורכב מהמקור ב-25 בפברואר 2013.
18. ↑  "מקרה הרצח חסר ההבחנה באקיהברה, הוצאתו להורג של טומוהירו קאטו", תאגיד השידור של יפן, 26 ביולי 2022; אורכב מהמקור ב-3 בספטמבר 2022.
19. ↑  "אני לא מסתדר עם ההורים שלי. קאטו בבידוד עמוק?", אסאהי, 11 ביוני 2008; אורכב מהמקור ב-3 בספטמבר 2022.
20. 1 2  "הרוצח מטוקיו נחנק בידי אמו הנוקשה", הסידני מורנינג הרלד, 16 ביוני 2008; אורכב מהמקור ב-3 בספטמבר 2022.
21. ↑  "קאטו טוען כי הייאוש מעבודתו הניע אותו לרצוח", היומיורי היומי אונליין, 11 ביוני 2008; אורכב מהמקור ב-24 בפברואר 2013.
22. ↑  "המקרה באקיהברה, בגדי עבודה הם שהובילו לפשעי החשוד", אסאהי, 8 ביולי 2008; אורכב מהמקור ב-11 ביולי 2008.
23. ↑  "טומוהירו קאטו נידון למוות בשל הדקירות בטוקיו", תאגיד השידור הבריטי, 24 במרץ 2011; אורכב מהמקור ב-3 בספטמבר 2022.
24. ↑  "קאטו מתנצל עבור הטבח באקיהברה", ג'פן טיימס, סצוקו קאמיאה, 29 בינואר 2010; אורכב מהמקור ב-3 בספטמבר 2022.
25. ↑  "רשימת הנאשמים שנידונו למוות ביפן", מרכז המידע היפני לחפות מפשע ולעונש המוות; אורכב מהמקור ב-8 בנובמבר 2018.
26. ↑  "עונש מוות נגזר על הרוצח מהטבח באקיהברה", ג'פן טיימס, טומוהירו אוסאקי, 2 בפברואר 2015; אורכב מהמקור ב-3 בספטמבר 2022.
27. ↑  "יפן הוציאה להורג את רוצח ההמונים מ-2008 באקיהברה", רויטרס, 26 ביולי 2022; אורכב מהמקור ב-3 בספטמבר 2022.
28. ↑  "טרגדיה לאור יום באקיהברה", מייניצ'י שינבון, 21 ביוני 2008; אורכב מהמקור ב-6 באוקטובר 2008.
29. 1 2 3  "רצח באקיהברה: החשוד שהשוויץ באינטרנט נעצר בשנית בחשד לרצח", מייניצ'י שינבון, 21 ביוני 2008; אורכב מהמקור ב-6 באוקטובר 2008.
30. ↑  "קאטו טומוהירו", מרכז המידע היפני לחפות מפשע ולעונש המוות; אורכב מהמקור ב-2 בספטמבר 2022.
31. ↑  "קאטו נעצר בשנית בחשד לרצח שבעת הקורבנות מהטבח חסר ההבחנה באקיהברה", אסאהי, 20 ביוני 2008; אורכב מהמקור ב-24 באוקטובר 2008.
32. ↑  "קאטו בחר סכינים במשך עשרים דקות", היומיורי היומי אונליין, 14 ביוני 2008; אורכב מהמקור ב-14 באפריל 2013.
33. ↑  "הסכינים מהטבח בטוקיו נקנו מעט לפני המתקפה", אינטרנשיונל הרלד טריביון, אסושייטד פרס, 10 ביוני 2008; אורכב מהמקור ב-11 ביוני 2008.
34. ↑  "החשוד בדקירות בכה במהלך חקירתו", פורבס, אריק טלמדג', 10 ביוני 2008; אורכב מהמקור ב-11 ביוני 2008.
35. ↑  "הרציחות זוכות לכותרות בינלאומיות", היומיורי היומי אונליין, 11 ביוני 2008; אורכב מהמקור ב-24 בפברואר 2013.
36. ↑  "תחושת הביטחון של החברה התערערה עד היסוד", היומיורי היומי אונליין, 11 ביוני 2008; אורכב מהמקור ב-24 בפברואר 2013.
37. ↑  "יפן מתכוונת לבחון חוקים הקשורים לסכינים", אל-ג'זירה, 9 ביוני 2008; אורכב מהמקור ב-10 ביוני 2008.
38. ↑  "בלבול בטוקיו לאחר המתקפה", תאגיד השידור הבריטי, כריס הוג, 8 ביוני 2008; אורכב מהמקור ב-3 בספטמבר 2022.
39. ↑  "אמביוולנטיות בעוד אזור הצרכנות באקיהברה נפתח מחדש", ג'פן טיימס, 22 בינואר 2011; אורכב מהמקור ב-3 בספטמבר 2022.
40. ↑  "יפן תולה שלושה רוצחים מורשעים", ניו יורק טיימס, מרטין פוסטר, 18 ביוני 2008; אורכב מהמקור ב-3 בדצמבר 2012.
41. ↑  "ההוצאות להורג ביפן מגבירות את הקצב", סיאטל טיימס, 18 ביוני 2008; אורכב מהמקור ב-15 בספטמבר 2008.
42. ↑  "היום בו גולשי הרשת של יפן הפכו את החדשות על ראשן", יפן בע"מ, כריס זלצברג, 4 בנובמבר 2008; אורכב מהמקור ב-1 בדצמבר 2008.
43. ↑  "יפן: מחשבות על הטבח באקיהברה", קולות גלובליים, כריס זלצברג, 16 ביוני 2008; אורכב מהמקור ב-19 ביוני 2008.
44. ↑  "כוח רך, אמת קשה \ אף איש, אף אומה, אינם איים", היומיורי היומי אונליין, 15 ביוני 2008; אורכב מהמקור ב-24 בפברואר 2013.
45. ↑  "המתבודדים היפנים יוצאים החוצה ומתחילים להרוג", הטלגרף, ג'וליאן ריאל, 11 ביוני 2008; אורכב מהמקור ב-11 ביוני 2008.
46. ↑  "יפן מרותקת בידי נגיף התאבדויות", טיימס אונליין, לאו לואיס, 19 ביוני 2008; אורכב מהמקור ב-7 באוקטובר 2008.
47. ↑  "החשוד מטוקיו החזיק במספר סכינים", טיים, שינו יואסה, 11 ביוני 2008; אורכב מהמקור ב-14 ביוני 2008.
48. ↑  "תקרית שד הרחוב באקיהברה: שינוי שם הסכינים לנשק גו-אונגר", איזה, 21 ביוני 2008; אורכב מהמקור ב-27 ביוני 2008.
49. ↑  "הדקירות בטוקיו: הוריו של המפגע היפני מתנצלים בפני הקורבנות", הטלגרף, ג'וליאן ריאל, 11 ביוני 2008; אורכב מהמקור ב-12 ביוני 2008.
50. ↑  "אביו של הרוצח מאקיהברה התפטר מעבודתו; אמו אושפזה", יפן היום, 13 בפברואר 2010; אורכב מהמקור ב-3 בספטמבר 2022.
51. ↑  "התקרית באקיהברה: אחיו הצעיר של קאטו טומוהירו אמר שבוע לפני התאבדותו כי עצם העובדה שאין לו סיבה לחיות היא יותר טובה מכך שתהיה לו סיבה למות", ג'יי. קאסט, 11 באפריל 2014; אורכב מהמקור ב-3 בספטמבר 2022.
52. ↑  "שבעה הרוגים במתקפת הדקירות בטוקיו", אינדפנדנט, דייוויד מקניל, 9 ביוני 2008; אורכב מהמקור ב-11 ביוני 2008.
53. ↑  "פוקודה מתפלל עבור הקורבנות", סטרייטס טיימס, 19 ביוני 2008; אורכב מהמקור ב-23 ביוני 2008.
54. ↑  "שישים ושבע תקיפות בעשר שנים: תקרית הרחוב הנוראית ביותר לאחר המלחמה באקיהברה", היומיורי היומי אונליין, 11 ביוני 2008; אורכב מהמקור ב-25 בפברואר 2013.
55. ↑  "כתב האישום עבור הנערה שאיימה ברצח המונים עומד להישלח", היומיורי היומי אונליין, 18 ביוני 2008; אורכב מהמקור ב-24 בפברואר 2013.
56. ↑  "המשטרה היפנית מחפשת אחר מפגעת נשית", ההינדו, 23 ביוני 2008; אורכב מהמקור ב-1 ביולי 2008.
57. ↑  "שנים עשר אנשים נעצרו בגין איומי רצח מקוונים לאחר התקרית באקיהברה", סנספו, 24 ביוני 2008; אורכב מהמקור ב-22 באוקטובר 2008.